## Naputak o podnošenju zahtjeva za subvencioniranje dijela troškova u domaćem organiziranom turističkom prometu

### NN 17/1996 (1.3.1996.), Naputak o podnošenju zahtjeva za subvencioniranje dijela troškova u domaćem organiziranom turističkom prometu

# **MINISTARSTVO TURIZMA**

Na temelju članka 18. stavak 3. i članka 39. stavak 1.
točka 1. Zakona o sustavu državne uprave ("Narodne novine", 75/93.)
u provođenju Zakona o izvršenju Državnog proračuna Republike
Hrvatske za 1996. godinu ("Narodne novine", broj 9/96.) ministar turizma
donosi

## **NAPUTAK**

### **O PODNOŠENJU ZAHTJEVA ZA SUBVENCIONIRANJE DIJELA TROŠKOVA U DOMAĆEM ORGANIZIRANOM TURISTIČKOM PROMETU**

I. OPĆI UVJETI

U cilju poticanja domaćeg turističkog prometa na području
Ličko-senjske, Zadarsko-kninske, Šibenske, Splitsko-dalmatinske,
Dubrovačko-neretvanske županije (u daljnjem tekstu Dalmacija), te
Vukovarsko-srijemske, Osječko-baranjske, Brodsko-posavske, Požeško-slavonske,
Virovitičko-podravske i Bjelovarsko-bilogorske županije, organizatorima
grupnih turističkih putovanja u razdoblju od 1. svibnja do 31. listopada
osigurava se subvencija dijela troškova u zračnom, cestovnom i pomorskom
prijevozu.

Subvenciju mogu ostvariti svi organizatori grupnih turističkih
putovanja za domaće građane za aranžmane koje uključuju
organizirani prijevoz i najmanje sedmodnevni boravak s uslugom polu ili
punog pansiona u hotelskim i drugim smještajnim objektima.

Ako putovanje uključuje više vrsta prijevoza zahtjev za subvenciju
podnosi se istovremeno za sve vrste prijevoza na zasebnim obrascima za
svaku vrstu prijevoza.

Ako se turisti jedne organizirane grupe istovremeno prevoze na više
destinacija, subvencija se priznaje za krajnju destinaciju.

Kod kombiniranog prijevoza autobus \_ brod u kojem je krajnja odredišna
točka autobusnog prijevoza izvan Dalmacije, a odredišna destinacija
u Dalmaciji, dio autobusnog prijevoza subvencionira se pod istim uvjetima.

Ako više organizatora putovanja koristi isto prijevozno sredstvo, zajednički
zahtjev za subvenciju može dogovorno podnijeti jedan organizator s cjelokupnom
dokumentacijom od svih organizatora.

Cijeneći konkretne uvjete i kretanje turističkog prometa
u pojedinim županijama, Ministarstvo turizma može i dodatno subvencionirati
organizirani turistički promet za pojedine destinacije na osnovi
posebnih programa i pojedinačnih zahtjeva organizatora putovanja.
Dodatna subvencija za organizirani turistički promet može se odnositi
na proširenje razdoblja subvencioniranja, dužinu boravka turista i visinu
subvencije.

II. AUTOBUSNI PRIJEVOZ

Subvencija u organiziranom autobusnom prijevozu iznosi:

\_ za autobus od 25 do 39 sjedala 1,10 kn

\_ za autobus od 40 do 60 sjedala 1,50 kn

\_ za autobus od 61 do 80 sjedala 2,20 kn

Subvencija iz stavka 1. ove točke ostvaruje se ako je popunjenost
autobusa najmanje:

\_ 60% u svibnju i listopadu

\_ 70% u lipnju i rujnu

\_ 80% u srpnju i kolovozu

U slučaju da je popunjenost autobusa manja od propisane, ukupan
iznos subvencije umanjuje se za onoliko posto koliko je popunjenost manja
od tražene.

Zahtjev za subvenciju podnosi se uz slijedeću dokumentaciju:

\_ obrazac zahtjeva koji je sastavni dio ovog naputka,

\_ kopiju ugovora o zakupu hotelskih i dr. kapaciteta i usluga (uz prvi
zahtjev),

\_ listu putnika ovjerenu od hotelske ili dr. pravne osobe kod koje su
korištene usluge smještaja i prehrane,

\_ kopije vouchera za svakog putnika ili grupni voucher,

\_ kopiju putnog naloga za posebnu vožnju autobusom (ili račun
prijevoznika) iz kojeg su vidljivi podaci o: polaznom mjestu i odredištu
grupe, broju sjedala u autobusu, datumu izvršene vožnje i ostvarenom broju
kilometara,

\_ dokaz o izvršenoj uplati hotelskoj ili sl. pravnoj osobi za izvršene
usluge.

III. POMORSKI PRIJEVOZ

1) *Zakup dijela ili cijelog plovila (charter)*

Subvencija u pomorskom prijevozu može se ostvariti za sve domaće
turističke linije prema i na području Dalmacije koje domaći
pomorski prijevoznici uspostave na osnovi zakupa s domaćim organizatorima
putovanja ili hotelskim i dr. pravnim osobama (u daljnjem tekstu: zakupoprimac).

Subvencija iz stavka 1. ove točke iznosi 1,50 kn po litri utrošenog
goriva i ostvaruje se ako je popunjenost plovila najmanje:

\_ 60% u svibnju i listopadu

\_ 70% u lipnju i rujnu

\_ 80% u srpnju i kolovozu

U slučaju da je popunjenost plovila manja od propisane, ukupan
iznos subvencije umanjuje se za onoliko posto koliko je popunjenost manja
od tražene.

Ako više organizatora putovanja zakupi dijelove kapaciteta istog plovila
svakom organizatoru subvencija se odobrava razmjerno dijelu zakupljenog
kapaciteta plovila.

Zahtjev za subvenciju podnosi zakupoprimac ili prijevoznik uz suglasnost
zakupoprimca uz slijedeću dokumentaciju:

\_ obrazac zahtjeva koji je sastavni dio ove upute,

\_ kopiju ugovora s pomorskim prijevoznikom o zakupu cijelog ili dijela
plovila iz kojeg su vidljivi podaci o: polaznom mjestu i odredištu grupe,
zakupljenom broju sjedala na plovilu, broju planiranih vožnji i prosječnoj
potrošnji goriva za zakupljenu relaciju (uz prvi zahtjev),

\_ kopiju ugovora o zakupu hotelskih i dr. kapaciteta i usluga (uz prvi
zahtjev),

\_ listu putnika ovjerenu od hotelske ili dr. pravne osobe kod koje su
korištene usluge smještaja i prehrane,

\_ kopije vouchera za svakog putnika ili grupni voucher,

\_ dokaz o izvršenoj uplati hotelskoj ili sl. pravnoj osobi za izvršene
usluge.

2) *Redovne brodske i trajektne linije*

Za grupu od najmanje 30 putnika, odnosno autobus (kad je u pitanju kombinirani
prijevoz) na redovnim brodskim i trajektnim linijama domaćih prijevoznika
prema i na području Dalmacije subvencija se odobrava u iznosu od
20% od stvarno plaćene cijene karte.

Zahtjev za subvenciju podnosi se uz slijedeću dokumentaciju:

\_ obrazac zahtjeva koji je sastavni dio ove upute,

\_ kopiju ugovora o zakupu hotelskih ili dr. kapaciteta i usluga (uz
prvi zahtjev),

\_ listu putnika ovjerenu od hotelske ili dr. pravne osobe kod koje su
korištene usluge smještaja i prehrane,

\_ kopije vouchera za svakog putnika, ili grupni voucher,

\_ kopiju računa za plaćene karte za putnike, odnosno autobus.

IV. ZRAČNI PROMET

*1. Subvencija u zračnom prometu (izuzev
za zračnu luku Dubrovnik)*

Subvencija u zračnom prometu za zakup zrakoplova na cijelo (charter)
ili najmanje 10 sjedala na redovnim linijama iznosi 180 kn po putniku.

Kod zakupa zrakoplova na cijelo subvencija se isplaćuje za ukupni
broj zakupljenih sjedala uz uvjet popunjenosti od najmanje:

\_ 60% u svibnju i listopadu

\_ 70% u lipnju i rujnu

\_ 80% u srpnju i kolovozu

Ako je popunjenost zrakoplova manja od propisane, ukupni iznos subvencije
umanjuje se onoliko posto koliko je popunjenost manja od tražene.

Zahtjev za subvenciju podnosi se uz slijedeću dokumentaciju:

\_ obrazac zahtjeva koji je sastavni dio ove upute,

\_ kopiju ugovora sa zračnim prijevoznikom (uz prvi zahtjev),

\_ kopiju ugovora o zakupu hotelskih i dr. kapaciteta i usluga (uz prvi
zahtjev),

\_ kopije vouchera za svakog putnika ili grupni voucher,

\_ listu putnika ovjerenu od hotelske ili dr. pravne osobe kod koje su
korištene usluge smještaja i prehrane,

\_ dokaz o izvršenoj uplati hotelskoj ili sl. pravnoj osobi za izvršene
usluge.

*2. Subvencija za zračnu luku Dubrovnik*

a) Redovne linije

U razdoblju 1. siječnja do 31. svibnja na svim domaćim
redovnim linijama prema zračnoj luci Dubrovnik odobrava se subvencija
u visini 50% redovne cijene povratne karte za sve primjenjive tarife ekonomske
klase domaćih prijevoznika. Subvenciju mogu ostvariti svi putnici
koji na području Dubrovačko-neretvanske županije ostvare
najmanje tri dana boravka. Krajnji rok povratka putnika na polaznu destinaciju
je 15. lipnja 1996. godine.

U razdoblju 1. lipnja do 31. listopada na svim domaćim redovnim
linijama prema zračnoj luci Dubrovnik odobrava se subvencija u visini
50% redovne cijene povratne karte za sve primjenjive tarife ekonomske klase
domaćih prijevoznika. Subvenciju mogu ostvariti svi putnici koji
na području Dubrovačko-neretvanske županije ostvare najmanje
sedam dana boravka. Krajnji rok povratka putnika na polaznu destinaciju
je 15. studeni 1996. godine.

Subvencija iz stavka 1. i 2. ove točke ostvaruje se prilikom
kupnje karte, a obračun subvencije vrši domaći prijevoznik
na osnovi posebnog ugovora s Ministarstvom turizma.

b) Zakup zrakoplova na cijelo (charter)

U razdoblju 1. travnja do 31. listopada subvencija za zakup zrakoplova
na cijelo (charter) iz svih domaćih zračnih luka prema zračnoj
luci Dubrovnik organizatorima grupnih turističkih putovanja iznosi
50% ugovorene cijene chartera uz uvjet popunjenosti zrakoplova od najmanje:

\_ 60% u svibnju i listopadu

\_ 70% u lipnju i rujnu

\_ 80% u srpnju i kolovozu

Ako je popunjenost zrakoplova manja od propisane, ukupan iznos subvencije
umanjuje se za onoliko posto koliko je popunjenost manja od tražene.

Subvenciju iz stavka 1. ove podtočke mogu ostvariti svi organizatori
grupnih turističkih putovanja za aranžmane koji uključuju
najmanje sedmodnevni boravak s uslugom polu ili punog pansiona u hotelskim
i drugim smještajnim objektima na području Dubrovačko-neretvanske
županije.

Zahtjev za subvenciju podnosi organizator putovanja uz slijedeću
dokumentaciju:

\_ obrazac zahtjeva koji je sastavni dio ove upute,

\_ kopiju ugovora sa zračnim prijevoznikom (uz prvi zahtjev),

\_ kopiju ugovora o zakupu hotelskih i dr. kapaciteta i usluga (uz prvi
zahtjev),

\_ kopije vouchera za svakog putnika ili grupni voucher,

\_ listu putnika ovjerenu od hotelske ili dr. pravne osobe kod koje su
korištene usluge smještaja i prehrane.

\_ dokaz o izvršenoj uplati hotelskoj ili sl. pravnoj osobi za izvršene
usluge.

Ako više organizatora putovanja koristi isti zrakoplov subvenciju dogovorno
podnosi jedan organizator s cjelokupnom dokumentacijom od svih organizatora.

V. PODNOŠENJE ZAHTJEVA

Zahtjev za subvenciju samo uz priloženu potpunu dokumentaciju podnosi
se Ministarstvu turizma, Zagreb, Ulica grada Vukovara 78.

Rokovi za podnošenje zahtjeva su:

\_ 15. srpnja za realizirani promet u svibnju,

\_ 15. kolovoza za realizirani promet u lipnju,

\_ 15. rujna za realizirani promet u srpnju,

\_ 15. listopada za realizirani promet u kolovozu,

\_ 15. studeni za realizirani promet u rujnu i listopadu.

Po zahtjevima koji stignu nakon navedenih rokova ili s nepotpunom dokumentacijom
ne mogu se ostvariti subvencije.

Klasa: 342-01/96-01/05 Urbroj: 529-03/96-1 Zagreb, 22. veljače
1996.

Ministar **mr. Niko Bulić,** v. r.

---

![](dodatni/365875.gif)

![](dodatni/365876.gif)

![](dodatni/365877.gif)

![](dodatni/365878.gif)

![](dodatni/365879.gif)

Naputak, NN 17/1996-301